צבי גרמן

צבי גרמן (1917 - 15 באוגוסט 2007) היה לוחם ההגנה וקצין צה"ל, פיקד על גדוד 32, על חטיבת אלכסנדרוני ועל חטיבת כרמלי במלחמת העצמאות.

חייו 
גרמן נולד בקרמניץ (כיום באוקראינה), עלה עם משפחתו לארץ ישראל ב-1924 ולמד בכפר הנוער בן שמן. ב-1933 הצטרף לארגון ההגנה, ב-1936 הצטרף לנוטרות, היה חבר בפו"ש ומשומרי מחצבות מגדל צדק. עם הקמת פלגות הלילה המיוחדות של אורד צ'ארלס וינגייט, נקרא גרמן למפקדתו של יצחק שדה, בה הוצע לו להתנדב לשרת ביחידה, הוא נסע לעין חרוד, והיה מהבולטים בלוחמיה. ב-1939 סיים קורס מדריכים ראשיים של ההגנה והצטרף למנגנון הקבע של הארגון. הוא שירת בלשכת ההדרכה והיה מהמדריכים הראשיים בארגון ובין השאר פיקד על קורסי מ"כים. 

במלחמת העצמאות הקים את גדוד 32 בחטיבת אלכסנדרוני, בהמשך שירת כקצין המבצעים של החטיבה ובאוגוסט 1948 מונה למפקדה. בנובמבר 1948 מונה למפקד חטיבת כרמלי. 

לאחר המלחמה נותר בשירות הקבע בצה"ל, שירת כראש מטה פיקוד המרכז וכמפקד מחוז חיפה. פיקד על מצעד צה"ל ביום העצמאות בירושלים ב-1951 ובעפולה ב-1955. 

לאחר שחרורו עבד במשרד האוצר, והיה ממונה על המשק והשירותים במשרדי הממשלה בשנים 1966 עד 1970. לאחר מכן עבד במשרד הבריאות. 

התגורר עם רעייתו זהבה ברמת השרון, והיה אב לשתי בנות, זמירה והמוזיקאית יעל גרמן.

ספרים שהשתתף בכתיבתם 
 חלק מן הערכים על הדרכה ב"הגנה" אצל מרדכי נאור בלקסיקון כח המגן – ההגנה, תל אביב: משרד הביטחון – ההוצאה לאור, 1992.

קישורים חיצוניים

הערות שוליים

אלופי-משנה בצה"ל
מפקדי גדודים במלחמת העצמאות
מפקדי חטיבת אלכסנדרוני
עובדי משרד האוצר
מפקדי חטיבת כרמלי
לוחמי ההגנה
ישראלים ילידי אוקראינה
לוחמי פלגות הלילה המיוחדות
ראשי מטה פיקוד המרכז
בוגרי כפר הנוער בן שמן
לוחמי חטיבת אלכסנדרוני
ישראלים שנולדו ב-1917
ישראלים שנפטרו ב-2007